รัฐสภา เตรียมพิจารณา ร่างรัฐธรรมนูญแห่งราชอาณาจักรไทยแก้ไขเพิ่มเติม
ที่ประชุมร่วมกันของรัฐสภา เตรียมพิจารณาทร่างรัฐธรรมนูญแห่งราชอาณาจักรไทยแก้ไขเพิ่มเติม ที่เสนอโดยประชาชนกว่า 1 แสนรายชื่อ เสนอแก้ไขปรับเปลี่ยนโครงสร้างของรัฐสภาให้เหลือสภาผู้แทนราษฎรเพียงสภาเดียว รวมทั้งวางกลไกป้องกันการรัฐประหารและเสนอยกเลิกแผนยุทธศาสตร์ชาติ 20 ปีการประชุมร่วมกันของรัฐสภา ในเวลา 09.00 น. วันนี้ (16 พ.ย.64) มีวาระพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม (ยกเลิกมาตรา 65 แก้ไขเพิ่มเติมหมวด 7 มาตรา 159 วรรคแรก เพิ่มมาตรา 193/1 มาตรา 193/2 แก้ไขเพิ่มเติมหมวด 11 หมวด 12 มาตรา 256 หมวด 16 ยกเลิกมาตรา 269 มาตรา 270 มาตรา 271 มาตรา 272 และมาตรา 279) ที่นายพริษฐ์ วัชรสินธุ กับประชาชนผู้มีสิทธิเลือกตั้ง จำนวน 135,247 คน เป็นผู้เสนอ โดยสาระสำคัญของร่างแก้ไขเพิ่มเติมรัฐธรรมนูญฉบับนี้คือ เสนอให้ใช้ระบบสภาเดียวยกเลิกวุฒิสภา โดยให้มีสภาผู้แทนราษฏรเพียงอย่างเดียว ขณะเดียวกันมีข้อเสนอให้นายกรัฐมนตรีต้องมีที่มาจาก ส.ส. และเพิ่มกลไกพิเศษให้รัฐสภาให้ฝ่ายค้านมีอำนาจ ในการตรวจสอบ เช่นให้มีผู้ตรวจการกองทัพ คณะผู้ตรวจการศาล และคณะผู้ตรวจการองค์กรอิสระ โดยให้มีสมาชิก 10 คน ที่ต้องเป็น ส.ส.ฝ่ายค้านอย่างน้อย 5 คน , เสนอยกเลิกยุทธศาสตร์ชาติ 20 ปี เพื่อลบล้างผลพวงการสืบทอดอำนาจรัฐประหาร , เสนอเพิ่มหมวดเรื่องการลบล้างผลพวงการรัฐประหาร วันที่ 22 พฤษภาคม 2557 โดยให้คำสั่ง คสช.และหัวหน้า คสช.มีผลเป็นโมฆะทั้งหมด , การให้ปวงชนชาวไทยมีสิทธิและหน้าที่ต่อต้านการรัฐประหารล้มล้างรัฐธรรมนูญ โดยให้ข้าราชการและเจ้าหน้าที่รัฐมีสิทธิไม่ปฏิบัติตามคำสั่งของผู้ก่อการรัฐประหารและห้ามศาลรัฐธรรมนูญและศาลทั้งปวงรับรองความสมบูรณ์ของการรัฐประหารหรือความสมบูรณ์กฎหมายแก่ผู้ก่อการรัฐประหารนอกจากนี้ ยังเสนอการปรับโครงสร้างของตุลาการศาลรัฐธรรมนูญ เนื่องจากการเป็นองค์กรที่คำวินิจฉัยมีผลผูกพันทุกองค์กร โดยเสนอแก้ไขให้มีตุลาการศาลรัฐธรรมนูญ 9 คน มีที่มาจากการเสนอชื่อของ ส.ส.ฝ่ายรัฐบาล 3 คน ส.ส.ฝ่ายค้าน 3 คน และที่ประชุมใหญ่ศาลฎีกาหรือศาลปกครองสูงสุด 3 คน เพื่อให้สภาผู้แทนราษฎรเลือกและห้ามศาลรัฐธรรมนูญกระทำการอันมีผลขัดขวางการแก้ไขรัฐธรรมนูญพร้อมเสนอให้ยกเลิกรัฐธรรมนูญ มาตรา 256 เรื่องการแก้ไขรัฐธรรมนูญ โดยแก้ไขให้การแก้รัฐธรรมนูญเป็นหน้าที่ของสภาผู้แทนราษฎรทั้ง 3 วาระ ไม่มี ส.ว. เข้ามาเกี่ยวข้อง นอกจากนี้ ยังกำหนดให้มีการเพิ่มอำนาจประชาชนในการเสนอกฎหมายที่สามารถเสนอกฎหมายไม่จำกัดประเภท โดยกำหนดเข้าชื่อเพียง 10,000 คน จากเดิม 20,000 คน